cyanic-selkie/wikianc huggingface dataset:
Λούντβιχ Κύμπλερ
Διοικητής Στρατιάς 1941–1942
Οι επιτυχίες του σώματος του Κύμπλερ στη Σοβιετική Ένωση τράβηξαν την προσοχή του Αρχηγείου του Χίτλερ, όχι όμως χωρίς την ίδια του την υποστήριξη. Συνέταξε μια αναφορά για τις μάχες στην Ουμάν, η οποία περιλάμβανε σημαντική αυτοπροβολή του («Αναφορά επίθεσης του ΧΧΧΧΙΧ (ορεινού) Σώματος Στρατού σχετικά με τις μάχες καταδίωξης από την περιοχή της Βίνιτσα ως την περικύκλωση του εχθρού στην περιοχή του Ποντβισόκογιε»). Την αναφορά αυτή την έστειλε απευθείας στο Αρχηγείο του Φύρερ και σε άλλους υψηλά ιστάμενους διοικητικούς φορείς, παραλείποντας όμως να ειδοποιήσει την ηγεσία της 17ης Στρατιάς. Αυτή το πληροφορήθηκε μόνο μετά από σύμπτωση και ανακάλυψε αργότερα σημαντικές παρεκκλίσεις από τα πολεμικά ημερολόγια της στρατιάς και άλλων μονάδων.
Στα πλαίσια της Μάχης της Μόσχας, η αντεπίθεση του Κόκκινου Στρατού (5 Δεκεμβρίου 1941), τον οποίο η γερμανική ηγεσία είχε ξεγράψει, προκάλεσε σοβαρή κρίση στην Ομάδα Στρατιών «Κέντρο». Ο Χίτλερ αντέδρασε με ένα κύμα απολύσεων υψηλόβαθμων διοικητών. Έτσι απαλλάχθηκε ο Στρατάρχης Φέντορ φον Μποκ (Fedor von Bock, 1880–1945) στις 19 Δεκεμβρίου 1941 από τα καθήκοντα του ανώτατου διοικητή της Ομάδας Στρατιών Κέντρο και ο Στρατάρχης Γκύντερ φον Κλούγκε (Günther von Kluge, 1882–1944) από την ηγεσία της 4ης Στρατιάς. Ως αντικαταστάτης της κενής θέσης της στρατιάς επελέγη ο διοικητής της Ομάδας Πάντσερ 3, Στρατηγός των Τεθωρακισμένων Γκέοργκ-Χανς Ράινχαρτ (Georg-Hans Reinhardt, 1887–1963), αλλά λόγω των αντίξοων καιρικών συνθηκών που επικρατούσαν, δεν μπορούσε να φτάσει στην περιοχή επιχειρήσεων της στρατιάς. Έτσι, ο Χίτλερ ονόμασε αναπάντεχα τον Κύμπλερ νέο διοικητή της 4ης Στρατιάς. Η διοίκηση του ΧΧΧΧΙΧ Ορεινού Σώματος Στρατού δόθηκε στον στρατηγό Ρούντολφ Κόνραντ (Rudolf Konrad, 1891–1964). Εξαιτίας της πρότερης σταδιοδρομίας του και του ανυποχώρητου του χαρακτήρα του ο Κύμπλερ φάνηκε στα μάτια του Χίτλερ ως ο κατάλληλος διοικητής για να σταθεροποιήσει το μέτωπο χωρίς να παραχωρήσει μέτρο εδάφους, όπως ζητούσαν οι υπόλοιποι διοικητές του. Επίσης τόσο ο στρατηγός Στύλπναγκελ όσο και ο Αρχιστράτηγος Έβαλντ φον Κλάιστ (Ewald von Kleist, 1881–1954) πιστοποίησαν την ικανότητα του Κύμπλερ να αναλάβει το υψηλό αυτό καθήκον. Μόνο ο Στρατηγός του Πεζικού Έριχ φον Μάνσταϊν (Erich von Manstein, 1887–1973) είχε εκφράσει τον σκεπτικισμό του για τον Κύμπλερ τον Οκτώβριο.
Ο ίδιος ο Κύμπλερ ήταν ανίκανος να ικανοποιήσει τις απαιτήσεις της νέας τους θέσης. Συνηθισμένος να πετυχαίνει γρήγορα επιτυχίες, βρέθηκε σε μια εντελώς διαφορετική στρατιωτική κατάσταση. Τον χειμώνα του 1941/42 δεν ήταν πια η Βέρμαχτ που καθόριζε τις εξελίξεις στον πόλεμο, αλλά ήταν αναγκασμένη να αποκρούει τις επιθέσεις του εχθρού χωρίς τη δυνατότητα ανάληψης επιθετικής πρωτοβουλίας από μέρους της, πράγμα που απαιτούσε δραστική αλλαγή στο δόγμα της ηγεσίας. Μετά την άφιξή του στο αρχηγείο της 4ης Στρατιάς τη νύχτα της 26ης προς την 27η Δεκεμβρίου, ανέφερε μόλις στις 8 Ιανουαρίου 1942 πως μόνο μια «μεγάλης κλίμακας υποχώρηση» θα έσωζε την 4η Στρατιά από την περικύκλωση. Στις 13 Ιανουαρίου έγραφε: «πρέπει να βάλω το κεφάλι μου στον τορβά, δεν υπάρχει άλλη λύση απ' την υποχώρηση». Η ανικανότητα του Κύμπλερ ήταν εμφανής στον περιβάλλον του. Λακωνικά σημείωνε ο Αρχιστράτηγος Φραντς Χάλντερ (Franz Halder, 1884–1972) στο ημερολόγιό του: «δεν είναι ικανός να εκπληρώσει το καθήκον του». Εξοργισμένος έστελνε ο Κύμπλερ απαισιόδοξα γράμματα στη γυναίκα του στο Μόναχο, που δεν αποτελούσαν μυστικό στη Γενική Διοίκηση της πόλης. Ο Αντιστράτηγος Ρούντολφ Φράιχερ φον Βάλντενφελς (Rudolf Freiherr von Waldenfels, 1891–1969) θεώρησε πως τα γράμματα αυτά αποτελούσαν επίσημο θέμα και συνέταξε περαιτέρω αναφορές. Μοιραία το όλο θέμα υπέπεσε στην προσοχή του Χίτλερ, ο οποίος διέταξε τον Κύμπλερ να προσέρθει σε συνομιλία στο Αρχηγείο του Φύρερ. Οι συνομιλίες αυτές τελείωσαν στις 20 Ιανουαρίου και ο Κύμπλερ παρέδωσε τη διοίκηση της Στρατιάς στον Στρατηγό του Πεζικού Γκόταρντ Χάινριτσι (Gotthard Heinrici, 1886–1971) ώσπου ο ίδιος «να αναρρώσει». Ήδη την επόμενη μέρα ο στρατηγός απαλλάχθηκε από τα καθήκοντά του και τέθηκε στη λεγόμενη «εφεδρεία του Φύρερ» (Führerreserve).
Χωρίς θέση και εκ νέου ανάληψη καθηκόντων
Όπως το έθεσε ο βιογράφος του Ρόλαντ Κάλτενέγκερ, ο Κύμπλερ ανήκε πλέον στις τάξεις των απολυμένων στρατηγών που βρίσκονταν πλέον στο περιθώριο. Μετά την απαλλαγή από τα καθήκοντά του ο Κύμπλερ επέστρεψε στην οικογένειά του στο Μόναχο, στην βίλλα του στην οδό Βίντσερερ 54. Από το 1943 έγραφε όμως πάλι επιστολές στο Τμήμα Προσωπικού του Στρατού, προκειμένου να του ανατεθεί μια νέα θέση στο στράτευμα.
Οι προσπάθειές του έπιασαν τόπο μετά από ενάμιση χρόνο. Ο Χίτλερ δεν ήθελε να εμπιστευτεί ξανά στον στρατηγό με τη διοίκηση μιας Στρατιάς – που λόγω του βαθμού του θα έπρεπε να διοικήσει – αλλά στις 22 Ιουνίου 1943 ακολούθησε η ανακήρυξη του Κύμπλερ σε «Διοικούντα Στρατηγό των Στρατευμάτων Ασφαλείας και Ανώτατο Διοικητή στο Στρατιωτικό Έδαφος Κέντρου». Παρά τον πομπώδη τίτλο της, αυτή η περιθωριακή θέση δεν επέτρεπε στον διοικητή της ενέργειες πέρα από την καταπολέμηση των ανταρτών (παρτιζάνων). Κατά τον Κάλτενέγκερ ο Κύμπλερ ήταν αποφασισμένος να «ξεπλύνει τη ντροπή» της Μόσχας, εκδίδοντας σκληρές διαταγές. Τον Αύγουστο του 1943 ήρθε η ευκαιρία στον Κύμπλερ να αποκαταστήσει τη φήμη του, καθώς οι Μεραρχίες Ασφαλείας 203, 221 και 286 κατάφεραν, μετά από πολλαπλές επιχειρήσεις, να εξουθενώσουν σε σημαντικό βαθμό την αντάρτικη οργάνωση «Πολκ Γκρισίν». Αλλά και εκεί ο στρατηγός ξεχώρισε για την σκληρότητα και τα δρακόντεια αντίποινά του. Η θέση του Κύμπλερ καταργήθηκε επίσημα με ισχύ από την 1η Οκτωβρίου 1943, καθώς η καταπολέμηση των ανταρτών υπαγόταν πλέον στην αρμοδιότητα του Ανώτερου Αρχηγού των SS και της Αστυνομίας (HSSPF, Höherer SS- und Polizeiführer) «Κεντρικής Ρωσίας».
Ανώτατος Διοικητής στην «Παράκτια Ζώνη Αδριατικής»
450px|thumb|right|Ορεινοί Κυνηγοί σε επιχείρηση κατά των ανταρτών κάπου στη Γιουγκοσλαβία (1943) Η αναφορά στο «Διάταγμα για τον Αγώνα κατά των Συμμοριτών στην Ανατολή» του Νοεμβρίου 1942, το οποίο δεν ίσχυε μόνο για την «Παράκτια Ζώνη Αδριατικής» είχε μακροπρόθεσμες συνέπειες. Σε αυτό αναφερόταν πως οποιοσδήποτε δισταγμός ήταν «ανεύθυνος» καθώς «η σκληρότητα των μέτρων και ο φόβος για την αναμενόμενη τιμωρία» θα απέτρεπε τους πολίτες από το να υποστηρίξουν την Αντίσταση, όπως η χρήση συλλογικών αντιποίνων κατά οικισμών οι οποίοι υποστήριζαν στο σύνολό τους παρτιζάνους, ώσπου να επιτευχθεί η «καταστροφή [Vernichtung] ολόκληρου του οικισμού». Η ίδια η αυστηρή διατύπωση του Κύμπλερ, η διαταγή να ισχύει μόνο για τις «βασικές αρχές» του Διατάγματος για τον Αγώνα κατά των Συμμοριτών στην Ανατολή ήταν, όπως το έθεσε ο ίδιος, μια παραχώρηση μετά από τις διαμαρτυρίες του Ράινερ. Γενικά η Διαταγή του Σώματος έδινε «λευκή επιταγή» στους αποδέκτες της προκειμένου αυτοί να υπερβούν τις αναστολές τους σχετικά με τα αντίποινα και να εξασφαλίσει την υποστήριξή τους.
Σε ολόκληρη την πρώην ιταλική σφαίρα επιρροής στην κατεχόμενη Γιουγκοσλαβία τα γερμανικά στρατεύματα κατοχής αντιμετώπιζαν όλα τα αντιστασιακά κινήματα με μεγάλη σκληρότητα. Αυτό σήμαινε συνοπτικές εκτελέσεις, καταστροφές σπιτιών και ολόκληρων χωριών που οι Γερμανοί υποπτεύονταν πως στήριζαν τους αντάρτες, σύλληψη ομήρων και τουφεκισμός τους, αλλά και η εκτέλεση «θυμάτων αντεκδίκησης» για Γερμανούς στρατιώτες που σκότωναν οι παρτιζάνοι. Το καθεστώς αυτό που επικράτησε λόγω των διαταγών του Κύμπλερ του απέφερε το νέο παρατσούκλι από τα στρατεύματά του «τρόμος της Αδριατικής» (Adriaschreck).
Πραγματικά, και ο «Ανώτατος Επίτροπος» Ράινερ συγκλονίστηκε από τη σκληρότητα του Κύμπλερ και παρενέβη κατά της χρήσης των συλλογικών αντιποίνων, καθώς φοβόταν πως όχι απλώς δεν θα αποδυνάμωναν τα αντάρτικα κινήματα, αλλά θα τα ισχυροποιούσαν, ενώ η Βέρμαχτ θα έχανε ολοκληρωτικά το γόητρό της με αυτή την συμπεριφορά. Ο Κύμπλερ αναγκάστηκε έτσι να τροποποιήσει τη Διαταγή Νο. 9 μέσω της Διαταγής Σώματος της 14ης Μαρτίου 1944, απαγορεύοντας τη χρήση αντιποίνων χωρίς τη συγκατάθεσή του. Υποσχέθηκε επίσης στον Ράινερ πως θα ζητούσε και τη δική του συγκατάθεση πριν προβεί σε διαταγή για αντίποινα. Αργότερα όμως οι δύο άντρες συγκρούστηκαν και πάλι. Ο λόγος αυτή τη φορά ήταν πως στις 19 Μαΐου 1944 ο «Ανώτατος Επίτροπος» παραχώρησε αμνηστία στους αντάρτες που παραδίδονταν στα γερμανικά στρατεύματα. Προτού ο Ράινερ παραχωρήσει την αμνηστία, σύμφωνα και με τις κατευθυντήριες γραμμές της διαταγής του Κύμπλερ, οι αντάρτες που λιποτακτούσαν εκτελούνταν μετά την παράδοσή τους, οδηγώντας τους να μάχονται μέχρι θανάτου και να μην παραδίδονται ποτέ. Ο Κύμπλερ εξανέστη επειδή η απόφαση αυτή ελήφθη ερήμην του, συν του ότι ο Ράινερ δεν είχε δικαιοδοσία σε στρατιωτικά θέματα. Αυτή έδινε σε υποδιοικητές την δυνατότητα να παρέχουν κατά βούληση αμνηστία σε αντάρτες, και με την επιρροή του Κύμπλερ και του επιτελείου του τροποποιήθηκε ώστε να εξαιρούνται από τη χορήγηση αμνηστίας Γερμανοί λιποτάκτες και σε αντάρτες που μπορούσε να αποδειχθεί πως είχαν σκοτώσει Γερμανούς στρατιώτες. Οι τελευταίοι θα δικάζονταν από κανονικά δικαστήρια με την κατηγορία της ανθρωποκτονίας.
Μόνο στην Κεντρική Επιτροπή της Κρατικής Νομικής Διαχείρισης για την Διαλεύκανση Εθνικοσοσιαλιστικών Εγκλημάτων (Zentrale Stelle der Landesjustizverwaltungen zur Aufklärung nationalsozialistischer Verbrechen – ZStLJV) υπάρχουν δεκαπέντε περιπτώσεις βίαιων πράξεων στην Επιχειρησιακή Ζώνη Παράκτιας Ζώνης Αδριατικής, για τις οποίες υπεύθυνος ήταν ο Κύμπλερ. Αυτές δεν οδήγησαν ουδέποτε σε δίκη, καθώς ο Κύμπλερ είχε εκτελεστεί ήδη από το 1947.
Στην αιχμαλωσία
Στις 28 Σεπτεμβρίου 1944 το επιτελείο του Κύμπλερ μετονομάστηκε για «πολιτικούς λόγους» σε «Γενική Διοίκηση LXXXXVII (97ου) Σώματος Στρατού», αποσκιρτώντας από την αρμοδιότητα του Διοικητή Νοτιοδυτικής Ευρώπης και υπαγόμενο σε αυτή του Ανώτατου Διοικητή Νοτιοανατολικής Ευρώπης. Από τον Φεβρουάριο του 1945 το σώμα του Κύμπλερ ενεπλάκη σε σκληρές μάχες υποχώρησης μεταξύ της Βέρμαχτ και των ανταρτών. Ο Κύμπλερ έλαβε από τον Ανώτατο Διοικητή Νοτιοανατολικής Ευρώπης Αλεξάντερ Λερ (1885–1947) την διαταγή να υπερασπιστεί για όσο μεγαλύτερο χρονικό διάστημα μπορούσε την πόλη Ριγέκα στον κόλπο του Κβάρνερ. Παρά το γεγονός πως η θέση του Σώματος ήταν επισφαλής λόγω της προώθησης των Γιουγκοσλάβων από τα βόρεια και τα νότια και οι υποδιοικητές τόνιζαν τον κίνδυνο περικύκλωσης, ο Κύμπλερ επέμεινε στην αποστολή του. Όταν την 1η Μαΐου 1945 διέταξε επιχείρηση διάσπασης προς το Βορρά, στην κατεύθυνση των συνόρων με το Ράιχ, αποδείχτηκε πως ήταν πλέον πολύ αργά. Το LXXXXVII Σώμα Στρατού περικυκλώθηκε στην περιοχή της Τεργέστης από τον Γιουγκοσλαβικό Λαϊκό Απελευθερωτικό Στρατό. Κατά τη μαρτυρία του Δρος Καρλ Σούλτσε (Carl Schulze), διοικητή συντάγματος της 188ης Ορεινής Μεραρχίας, ο Κύμπλερ υπέστη νευρικό κλονισμό στη διάρκεια των απέλπιδων αυτών μαχών. Στις 5 Μαΐου ο Λερ διέταξε την έναρξη των διαπραγματεύσεων παράδοσης, οι οποιες και ξεκίνησαν την επόμενη ημέρα. Ο Κύμπλερ όμως τραυματίστηκε και αναγκάστηκε να παραδώσει τη διοίκηση στον υφιστάμενό του Αντιστράτηγο Χανς φον Έσσλιν (Hans von Hößlin, 1880–1947) Ο Έσσλιν υπέγραψε την παράδοση στις 7 Μαΐου υπό τον όρο πως οι Γερμανοί στρατιώτες θα επαναπατρίζονταν ως το τέλος του 1945.
Ο Κύμπλερ τραυματίστηκε από θραύσματα χειροβομβίδας στο πρόσωπο, αφού αναγκάστηκε να εγκαταλείψει το όχημά του μετά από εχθρική επίθεση κοντά στο χωριό Βίλλα ντελ Νεβόσο, η οποία άνοιξε το δεξί μέρος του προσώπου του και σχεδόν κατέστρεψε το δεξί του μάτι. Μετά από αυτό μεταμφίεσε τον σωματοφύλακά του σε βοηθό γιατρού για να αποφύγει την αιχμαλωσία. Αλλά και οι δύο προδόθηκαν από έναν γερμανόφωνο Σλοβένο και μεταφέρθηκε στη Ριγέκα. Εκεί ο στρατηγός πέρασε αρκετές μέρες σε ένα στρατιωτικό νοσοκομείο. Στις 12 Μαΐου, 4 μέρες μετά την άνευ όρων παράδοση της Ναζιστικής Γερμανίας στους Συμμάχους, οι Γιουγκοσλάβοι κήρυξαν άκυρους τους όρους παράδοσης των Γερμανών που προέβλεπαν, όπως αναφέρθηκε, την επιστροφή των Γερμανών αιχμαλώτων στην πατρίδα τους, και έστειλε χιλιάδες Αυστριακούς και Γερμανούς σε «πορείες αντιποίνων» (Sühnemärschen) ως τα γιουγκοσλαβικά στρατόπεδα αιχμαλώτων. Ο Κύμπλερ και ο ηλικιωμένος Έσσλιν έλαβαν επίσης μέρος σε αυτές τις πορείες, που διαρκούσαν από 30 ως 50 χιλιόμετρα την ημέρα, χωρίς τροφή και νερό. Παρά τους φοβερούς πόνους από τον τραυματισμό του ο Κύμπλερ είχε συμβιβαστεί με τη μοίρα του και περπατούσε σιωπηλός προς το Βελιγράδι, όπου βρισκόταν το «Στρατόπεδο Δούναβη» (Donaulager) για αιχμάλωτους ανώτατους αξιωματικούς. Οι υπόλοιποι κατώτεροι αξιωματικοί συνέχισαν ως τη νότια Γιουγκοσλαβία, όπου και διασκορπίστηκαν σε στρατόπεδα στην Κροατία, το Μαυροβούνιο και τη Σερβία. Ο Καρλ Σούλτσε θυμόταν αργότερα πως στο Νόβι Σαντ «θα ήταν η τελευταία φορά που σφίγγαμε τα χέρια των πρώην προϊστάμενών μας και τους ευχόμαστε ό,τι καλύτερο».
Από εκεί και πέρα οι αναφορές για τον Κύμπλερ σπανίζουν. Σημαντική πηγή πληροφοριών για τη ζωή των Γερμανών στρατηγών στη Γιουγκοσλαβική αιχμαλωσία αποτελούν τα ανέκδοτα απομνημονεύματα του Υποστράτηγου Γκέρχαρντ Χένκε, του τελευταίου διοικητή της 11ης Μεραρχίας Ξηράς της Luftwaffe με τίτλο «Ο γιουγκοσλάβος Τυχοδιώκτης» (Der jugoslawische Abenteuer). Σε μια τυπική ημέρα αιχμαλωσίας, το χειμώνα του 1945, οι 22 στρατηγοί και αξιωματικοί ξυπνούσαν στις 8 το πρωί, πίνοντας «άλλοτε καφέ και άλλοτε [τρώγοντας] αλευρόσουπα.» Οι στρατηγοί ήταν ελεύθεροι όλη την ημέρα, κάνοντας «όποτε το επέτρεπε ο καιρός, κύκλους στον κήπο […] ή λιαζόμαστε στον τοίχο». Το μεσημεριανό γεύμα ήταν στις 12, φωτιά αναβόταν στις 3 και στις 6 ακολουθούσε το βραδινό. Το απόγευμα οι στρατηγοί περνούσαν τον καιρό τους «παίζοντας μπριτζ, σκατ ή σκάκι. […] Το φως μπορούσαμε να το σβήσουμε όποτε θέλαμε». Ο Χένκε παρατηρούσε πως συνολικά η ζωή στο στρατόπεδο ήταν «ήρεμη, σχεδόν άνετη» και Χένκε περιέγραφε τον Κύμπλερ ως «εξαιρετικό στρατιώτη και σύντροφο», αλλά «ισχυρογνώμονα», και «τραχύ».
Ο Κύμπλερ παρέμεινε προσηλωμένος εθνικοσοσιαλιστής και δεν προσπάθησε να το αποκρύψει για να σώσει τη ζωή του. Οι στρατηγοί προσεγγίστηκαν περί τις αρχές του 1946 από μέλη του «Αντιφασιστικού Αποκλεισμού» (Antifasistischer Ausschluss, συντομογραφία "Antifa") προκειμένου να κατηχηθούν πολιτικά στον κομμουνισμό. Ορισμένοι στρατηγοί, ανάμεσά τους ο Αντιστράτηγος Βόλφγκανγκ Χάουζερ ήταν πρόθυμοι να απαρνηθούν το παρελθόν τους και να απολαύσουν τα πλεονεκτήματα που προσέφερε η συμμετοχή στην Antifa – ανάμεσά τους ο πρόωρος επαναπατρισμός. Οι στρατηγοί συγκεντρώθηκαν σε μια αίθουσα και το λόγο έλαβε ο Χάουζερ, ο οποίος μόλις ξεκίνησε είπε πως «ο εθνικοσοσιαλισμός ήταν μια μεγάλη ατυχία για τη Γερμανία». Στο σημείο αυτό ο Κύμπλερ τον διέκοψε και «παρακάλεσε τον Αρχιστράτηγο [Λερ] να επιτρέψει τη διάλυση της συνάντησης και έφυγε».
Το ίδιο φθινόπωρο (1946) ο Κύμπλερ και ο Έσσλιν αποχωρίστηκαν από τους υπόλοιπους στρατηγούς. Ο Χένκε περιέγραψε το περιστατικό:
Δίκη και εκτέλεση
Οι Κύμπλερ και Έσσλιν μεταφέρθηκαν στη Λιουμπλιάνα, και παρέμειναν κάτω από συνθήκες αυστηρής αιχμαλωσίας. Η μεταφορά τους εξυπηρετούσε μάλλον το γεγονός πως οι Γιουγκοσλάβοι ήθελαν να δικάσουν τους ανώτατους αξιωματικούς της Επιχειρησιακής Ζώνης της Παράκτιας Ζώνης Αδριατικής σε μια πόλη που βρισκόταν υπό τη δικαιοδοσία τους. Οι δίκες των Γερμανών Εγκληματιών Πολέμου είχαν ξεκινήσει ήδη από τον Οκτώβριο του 1946 και τον Ιούλιο του 1947 είχε έρθει η σειρά του Κύμπλερ. Η δέκατη κατά σειρά δίκη των Γερμανών εγκληματιών πολέμου στη Γιουγκοσλαβία ξεκίνησε στις 10 Ιουλίου 1947 στο Στρατιωτικό Εφετείο της Λιουμπλιάνα, υπό την προεδρία του Λοχαγού Άβγκουστ Μπράτσιτς (Avgust Bračić) και δίκασε 14 αξιωματικούς: 7 Γερμανούς, 6 Αυστριακούς και 1 Γιουγκοσλάβο. Η δίκη τελείωσε στις 19 Ιουλίου. Στο εδώλιο του κατηγορουμένου βρίσκονταν μαζί με τον Κύμπλερ ο Χανς φον Έσσλιν και ο Φρίντριχ Ράινερ.
Ο Κύμπλερ κατηγορήθηκε μέχρι και από τους υφιστάμενούς του, κυρίως για τη διαταγή Νο. 9 της 24ης Φεβρουαρίου 1944 και για τα μέτρα αντιποίνων στη Ζώνη Επιχειρήσεών του. Για «αξιόποινες πράξεις κατά του λαού και του κράτους» 5 κατηγορούμενοι καταδικάστηκαν σε θάνατο στο εκτελεστικό απόσπασμα –ανάμεσά τους ο Έσσλιν–, 2 σε πολυετή κάθειρξη και ο Κύμπλερ με 6 άλλους (συμπεριλαμβανομένου του Ράινερ) σε θάνατο δι' απαγχονισμού. Μετά την απόρριψη της αίτησης χάριτός του ο Λούντβιχ Κύμπλερ απαγχονίστηκε κάπου στην οδό Μικλοσίτσεβα της Λιουμπλιάνα στις 18 Αυγούστου 1947, σε ηλικία 57 ετών, όπως ακριβώς στο Βελιγράδι λίγους μήνες νωρίτερα ο νεότερος αδελφός του, Αντιστράτηγος Γιόζεφ Κύμπλερ (1896–1947).
Αντιπαράθεση στην Ομοσπονδιακή Δημοκρατία της Γερμανίας
Πίσω στη Γερμανία η οικογένεια του Κύμπλερ δεν έλαβε καμία πληροφορία για την τύχη του στρατηγού, έτσι η γυναίκα του Γιοχάνα προσπαθούσε να βρει ακόμα και το 1948 δικηγόρο για τον άντρα της, χωρίς να βρει παρ' όλα αυτά κάποιον που να ήταν πρόθυμος να αναλάβει αυτό το καθήκον. Τον πρώτο χρόνο της ίδρυσης της Μπούντεσβερ (Γερμανικού Ομοσπονδιακού Στρατού) το Ομοσπονδιακό Υπουργείο Άμυνας άφησε τα στρατεύματα να αποφασίσουν μόνα τους για το όνομα που θα έδιναν σε ακίνητα της δικαιοδοσίας τους. Εξαιτίας αυτής της πρωτοβουλίας μια σειρά από στρατόπεδα έλαβαν τα ονόματα αξιωματικών πιστών στον Χίτλερ. «Το γεγονός πως αυτοί οι αξιωματικοί ήταν αντισημίτες, δεδηλωμένοι εθνικοσοσιαλιστές από την πρώτη στιγμή και εγκληματίες πολέμου, είτε δεν ήταν επαρκώς γνωστό στους υπεύθυνους διοικητές των στρατευμάτων ή δεν είχε για αυτούς, όπως μπορεί κανείς να υποθέσει, ιδιαίτερο βάρος». Έτσι το 1964 το Στρατόπεδο «Σκαπανέας» (Pionier-Kaserne) πρώην Στρατόπεδο «Λούντεντορφ» - Ludendorff-Kaserne) στο Μίτενβαλντ της Βαυαρίας μετονομάστηκε σε Στρατόπεδο «Στρατηγός Κύμπλερ» (General–Kübler–Kaserne). Υπεύθυνος για αυτή την πράξη ήταν ο Στρατηγός Γκέοργκ Γκάρτμαϋρ, (Georg Gartmayr, 1906–1980) διοικητής της 1ης Ορεινής Μεραρχίας της Μπούντεσβερ. Ο ίδιος ήταν μέλος του επιτελείου του Κύμπλερ από τον Οκτώβριο του 1939 ως τον Μάιο του 1940 και είχε υποβάλλει την πρόταση της μετονομασίας στο Υπουργείο Άμυνας. Ως οργανωτής των γερμανικών ορεινών στρατευμάτων ο Κύμπλερ αναγνωρίστηκε και αναγνωρίζεται στις ενώσεις παραδόσεων της Μπούντεσβερ. Στις ιστορίες του περιοδικού «Der Landser» του πρώην Ορεινού Κυνηγού Άλεξ Μπούχνερ ο στρατηγός τιμάται μέχρι σήμερα. Στην 30ή επέτειο από την ίδρυση της 1ης Ορεινής Μεραρχίας στις 17 Φεβρουαρίου 1986 ο ακροδεξιός Πρωθυπουργός του κρατιδίου της Βαυαρίας Φραντς Γιόζεφ Στράους διακήρυξε πως ''«για τα γερμανικά Ορεινά Στρατεύματα ήταν ο Στρατηγός Λούντβιχ Κύμπλερ πρότυπο ανθρώπου και στρατιώτη. Τα στρατεύματα του οφείλουν σήμερα πολλή ευγνωμοσύνη»''.
Τον Φεβρουάριο του 1988 το καθολικό ειρηνικό κίνημα Pax Christi απαίτησε τη μετονομασία του Στρατοπέδου «Αρχιστράτηγος Ντητλ» (στο Φύσεν) και του «Στρατηγός Κύμπλερ». Το Ομοσπονδιακό Υπουργείο Άμυνας (Ηγετικό Επιτελείο των ενόπλων Δυνάμεων) αρνήθηκε, παρ' όλα αυτά να εφαρμόσει τις αποφάσεις της Επιτροπής Αιτήσεων. Αυτό αιτιολογήθηκε μεταξύ άλλων πως ένα μέρος του πληθυσμού και οι στρατιώτες τάσσονταν υπέρ της διατήρησης του ονόματος. Επιπλέον, την πρώιμη αυτή αντιπαράθεση δυσκόλευε το γεγονός πως δεν υπήρχε καμία κριτική βιογραφία του Κύμπλερ ως τότε και τα γιουγκοσλαβικά αρχεία της δίκης του ήταν μη προσβάσιμα. Το τελευταίο δεν έχει αλλάξει ως σήμερα (2023). Το 1993 και το 1994 κυκλοφόρησαν δύο βιβλία του εκδότη και δημοσιογράφου Ρόλαντ Κάλτενέγκερ (Roland Kaltenegger, 1941–) μέσω των οποίων το πρόσωπο του Κύμπλερ έγινε γνωστό στο ευρύ αναγνωστικό κοινό, έξω από τον κύκλο των δημοσιεύσεων του Συνδέσμου Συντρόφων των Ορεινών Στρατευμάτων και δόθηκε προσοχή στα δρακόντειά του μέτρα. Το 1995 κυκλοφόρησε ένα βιβλίο του ιδρυτή και εκπροσώπου της «Πρωτοβουλίας Κατά της Κίβδηλης Δόξας» (Γιάκομπ Κναμπ, *Jakob Knab, 1951–) στο οποίο αναφέρθηκε το βιβλίο του Κάλτενέγκερ και ανακοίνωσε το πρόβλημα: «Ένας αληθινά σκανδαλώδης δεσμός του εγκληματία πολέμου Κύμπλερ με την προετοιμασία διεθνών πολεμικών επιχειρήσεων».
Το καλοκαίρι του 1995 ο βουλευτής και μέλος του SPD Χανς Μπύτνερ (1944–2004) έφερε στο Ομοσπονδιακό Κοινοβούλιο μια επίσημη αίτηση, η οποία απαιτούσε τη μετονομασία των προαναφερθέντων στρατοπέδων στο όνομα 85 μελών του Κοινοβουλίου. Το FDP συντάχθηκε με το SPD και ο Υπουργός Άμυνας Φόλκερ Ρύε (1942–) (CDU) ήρθε κάτω από μεγάλη πίεση, εν όψει και της επικείμενης αποστολής στρατευμάτων της Μπούντεσβερ στην Γιουγκοσλαβία. Η ισχυρά συναισθηματική αντιπαράθεση επηρεάστηκε από το γεγονός ότι δεν υπήρχε ακόμα μια βιογραφία του Κύμπλερ, παρά μόνο διασκορπισμένες πληροφορίες. Για καλύψει το κενό αυτό, ο Ρύε ανέθεσε στο Γραφείο Έρευνας Στρατιωτικής Ιστορίας (Militärgeschichtliches Forschungsamt, MGFA) της Μπούντεσβερ μια σχετική έρευνα. Στην τελική ανάλυση, ο συγγραφέας καταλήγει:
''Στη φιλοδοξία του να καταστήσει τα στρατεύματα που υπάγονταν σε αυτόν τα καλύτερα όλων των μονάδων της Βέρμαχτ, πήγε πολύ πιο πέρα από τον στόχο […]. Με τον υπερβολικά φιλόδοξο σκοπό του να μάχεται πάντοτε στην αιχμή της επίθεσης, οδήγησε τα στρατεύματά του χωρίς να νοιάζεται για τις απώλειες προσωπικού και έτσι αφύπνισε ένα ισχυρό αίσθημα απάνθρωπης σκληρότητας και τυχοδιωκτισμού. Η εντύπωση αυτή ενισχύεται αν ληφθεί υπ' όψιν η συμπεριφορά του απέναντι στον εχθρό, όπως εκδηλώθηκε στη Ρωσική Εκστρατεία και στον αγώνα κατά των Ανταρτών με τις απαιτήσεις του για αντίποινα. […] Μετά από αυτά τα ιδιαίτερα αρνητικά χαρακτηριστικά της προσωπικότητάς του υπάρχει η πολιτική άποψη του στρατηγού, η οποία χαρακτηριζόταν από μια ιδιαίτερα θετική συμπεριφορά προς τον Εθνικοσοσιαλισμό.''
Η πρότασή του, μετά από τη μάχη της Ουμάν, ως αντίποινα για τη θανάτωση 19 Γερμανών στρατιωτών, να τουφεκιστούν όλοι οι αιχμάλωτοι σοβιετικοί διοικούντες στρατηγοί, διοικητές μεραρχιών και επιτελικοί αξιωματικοί, κρίθηκε ως κατηγορηματική αίτηση για ένα έγκλημα πολέμου, που καθαρά αντέβαινε τους όρους της Συνθήκης της Χάγης, όπως και η διαταγή Νο. 9 της 24ης Φεβρουαρίου 1944. Μετά την κοινοποίηση αυτής της ελάχιστα επαινετική άποψης, ο Υπουργός Άμυνας διέταξε επίσημα στις 9 Νοεμβρίου 1995 τη μετονομασία του Στρατοπέδου «Στρατηγός Κύμπλερ» σε Στρατόπεδο «Κάρβεντελ», και παρά την ισχυρή αντίσταση του Συνδέσμου Συντρόφων των Ορεινών Στρατευμάτων, ο οποίος οργάνωσε συλλογή υπογραφών κατά της μετονομασίας, στην οποία έλαβαν μέρος χιλιάδες μέλη και υποστηρικτές τους. Τρία χρόνια αργότερα, το 1998, κυκλοφόρησε η πρώτη και (εκτός της εργασίας του MGFA) η μοναδική ως τώρα βιογραφία του Λούντβιχ Κύμπλερ, πάλι από τον Ρόλαντ Κάλτενέγκερ. Αυτή δεν έφτασε όμως σε επιστημονικό ύψος, έτσι ώστε η δήλωση από την έρευνα του MGFA ισχύει ως τώρα, πως μια κριτική βιογραφία αναμένεται ακόμη.
Διακρίσεις
Παρατίθενται οι διακρίσεις (παράσημα, μετάλλια και λοιπές ηθικές διακρίσεις) που απονεμήθηκαν στον Κύμπλερ κατά τη διάρκεια της στρατιωτικής του σταδιοδρομίας:
Σημειώσεις
<references group="Σημ." />
Εξωτερικοί σύνδεσμοι
Κατηγορία:Γερμανοί στρατιωτικοί Κατηγορία:Αποδέκτες του Σταυρού των Ιπποτών του Σιδηρού Σταυρού Κατηγορία:Εκτελεσθέντες για εγκλήματα πολέμου
Διάσκεψη του ΟΗΕ για τη κλιματική αλλαγή (2022)
Η Διάσκεψη των Ηνωμένων Εθνών για την Κλιματική Αλλαγή του 2022, κοινώς γνωστή ως Διάσκεψη των Μερών της UNFCCC, ή COP27, είναι η 27η διάσκεψη των Ηνωμένων Εθνών για την Κλιματική Αλλαγή και διεξάγεται από τις 6 Νοεμβρίου έως τις 18 Νοεμβρίου 2022 στο Σαρμ Ελ Σέιχ, Αίγυπτος. Πραγματοποιείται υπό την προεδρία του Αιγύπτιου Υπουργού Εξωτερικών Σαμέχ Σουκρί, με περισσότερους από 90 αρχηγούς κρατών και εκπροσώπους 190 χωρών.
Η διάσκεψη πραγματοποιείται κάθε χρόνο από την πρώτη συμφωνία του ΟΗΕ για το κλίμα το 1992. Σε αυτήν οι κυβερνήσεις παίρνουν αποφάσεις για πολιτικές περιορισμού των αυξήσεων της παγκόσμιας θερμοκρασίας και προσαρμογής στις επιπτώσεις που συνδέονται με την κλιματική αλλαγή. μικρογραφία| Πρόεδρος της COP27 θα είναι ο υπουργός Εξωτερικών της Αιγύπτου Σαμέχ Σουκρί Η Αίγυπτος ανακοινώθηκε ως ο οικοδεσπότης του συνεδρίου μετά από μια επιτυχημένη προσφορά που ξεκίνησε το 2021. Στις 8 Ιανουαρίου 2022, η Υπουργός Περιβάλλοντος της Αιγύπτου, Γιασμίν Φουάντ, συναντήθηκε με τον Πρόεδρο της COP26, Αλόκ Σάρμα, για να συζητήσουν τις προετοιμασίες για τη διάσκεψη. Οι Αιγύπτιοι διοργανωτές συμβούλεψαν τις χώρες να παραμερίσουν τις εντάσεις σχετικά με τη ρωσική εισβολή στην Ουκρανία το 2022 για να διασφαλίσουν ότι οι διαπραγματεύσεις θα είναι επιτυχείς.
Πιθανά μέτρα για την κλιματική αλλαγή συζητήθηκαν στη Γενική Συνέλευση των Ηνωμένων Εθνών το 2022, συμπεριλαμβανομένων των κυβερνήσεων πολλών νησιωτικών εθνών που δρομολόγησαν την πρωτοβουλία Rising Nations και η Δανία και η Σκωτία ανακοίνωσαν μέτρα χρηματοδότησης για το κλίμα για τις αναπτυσσόμενες χώρες. Στις 14 Οκτωβρίου 2022, η κυβέρνηση της Σκωτίας κάλεσε για κλιματικές αποζημιώσεις στο COP27, ως «ηθική ευθύνη». Σε μια συνάντηση πριν από την COP τον Οκτώβριο του 2022, ο Γενικός Γραμματέας του ΟΗΕ Αντόνιο Γκουτέρες τόνισε τη σημασία της διάσκεψης δεδομένων των επιπτώσεων της κλιματικής αλλαγής που παρατηρήθηκαν το 2022, όπως οι πλημμύρες στο Πακιστάν, τα κύματα καύσωνα στην Ευρώπη και ο τυφώνας Ian.
Το συνέδριο θα είναι το πρώτο COP που θα λάβει χώρα στην Αφρική μετά το 2016, όταν το COP22 πραγματοποιήθηκε στο Μαρακές. Ο υπουργός Εξωτερικών της Αιγύπτου Sameh Shoukry ανέλαβε την προεδρία από τον Σάρμα κατά την έναρξη της διάσκεψης. Οι Ηνωμένες Πολιτείες αποφάσισαν να υποστηρίξουν τις συνομιλίες για το κλίμα στο COP27 και θα προσπαθήσουν να βοηθήσουν τις χώρες που πλήττονται περισσότερο από την κλιματική αλλαγή.
Μια εβδομάδα πριν από τη σύνοδο κορυφής, το UNEP δημοσίευσε μια έκθεση που περιγράφει πώς δεν υπήρχε «πορεία που να μπορεί να οδηγήσει αξιόπιστα» στον περιορισμό της παγκόσμιας αύξησης της θερμοκρασίας στους 1,5 °C και ότι οι προσπάθειες μετριασμού από το COP26 ήταν «θλιβερά ανεπαρκείς».
Δύο ημέρες πριν από την έναρξη των συνομιλιών, επετεύχθη συμβιβασμός, ώστε «η συζήτηση να επικεντρωθεί στη «συνεργασία και διευκόλυνση» και όχι στην « ευθύνη ή αποζημίωση ».
Έναρξη
Στην εναρκτήρια ομιλία του, ο Αιγύπτιος πρόεδρος Αμπντέλ Φατάχ αλ-Σίσι κάλεσε τις χώρες να δράσουν για την κλιματική αλλαγή, εφιστώντας την προσοχή στις επιπτώσεις των ακραίων καιρικών φαινομένων τα τελευταία χρόνια. Η πρωθυπουργός των Μπαρμπάντος Μία Μότλεϊ ζήτησε μια προσέγγιση που θα βασίζεται σε επιχορηγήσεις και όχι σε δάνεια για τη χρηματοδότηση για το κλίμα.
Εσκοριάλ
To Βασιλικό Μοναστήρι του Σαν Λορένθο ντε Ελ Εσκοριάλ (ισπανικά: Monasterio de San Lorenzo de El Escorial) είναι η ιστορική κατοικία του βασιλιά της Ισπανίας, στην πόλη Σαν Λορένθο ντε Ελ Εσκοριάλ, περίπου 45 χιλιόμετρα βορειοδυτικά της Μαδρίτης, της πρωτεύουσας της Ισπανίας. Λειτουργεί ως μοναστήρι, βασιλικό ανάκτορο, μουσείο και σχολείο. Έχει έκταση 33.327 μ² και είναι κτισμένο στη νότια πλαγιά του όρους Αμπάντος, της Σιέρρα ντε Γουαδαρράμα, 1.028 μέτρα πάνω από την επιφάνεια της θάλασσας. Υπάρχει μία άλλη πόλη, 2 χιλιόμετρα πιο κάτω στην κοιλάδα (τέσσερα χιλιόμετρα με το δρόμο), που ονομάζεται Ελ Εσκοριάλ.
Το Εσκοριάλ αποτελείται από δύο αρχιτεκτονικά συμπλέγματα μεγάλης ιστορικής και πολιτιστικής σημασίας: το βασιλικό μοναστήρι αυτό καθεαυτό και το Λα Γκρανχίγια ντε λα Φρεσνέδα, ένα βασιλικό κυνηγετικό καταφύγιο και μοναστηριακό αναχωρητήριο περίπου πέντε χιλιόμετρα μακριά. Αυτοί οι χώροι έχουν δυτική φύση, π.χ. κατά τη διάρκεια του 16ου και του 17ου αιώνα, αυτά ήταν τα μέρη στα οποία η ισπανική μοναρχία και η εκκλησιαστική εξουσία της Ρωμαιοκαθολικής Εκκλησίας της Ισπανίας είχαν κοινή αρχιτεκτονική εκδήλωση. Το Ελ Εσκοριάλ ήταν μοναστήρι και ισπανικό βασιλικό ανάκτορο. Αρχικά ανήκε στους Ιερωνυμίτες και τώρα είναι μοναστήρι του τάγματος του Αγίου Αυγουστίνου.
Ο Φίλιππος Β΄ της Ισπανίας, αντιδρώντας στην προτεσταντική Μεταρρύθμιση που σάρωνε την Ευρώπη κατά τη διάρκεια του 16ου αιώνα, αφιέρωσε μεγάλο τμήμα της μακρόχρονης βασιλείας του (1556-1598) και πολλή από την φαινομενικά ανεξάντλητη παροχή χρυσού από τον Νέο Κόσμο για να αναχαιτίσει τους Προτεστάντες. Οι παρατεταμένες προσπάθειές του ήταν, σε βάθος χρόνου, μερικώς επιτυχημένες· όμως η ίδια αντιμεταρρυθμιστική ορμή είχε μετριαστεί τριάντα χρόνια αργότερα, όταν ο Φίλιππος αποφάσισε να κτίσει το Ελ Εσκοριάλ.
Ο Φίλιππος μίσθωσε τον Ισπανό αρχιτέκτονα Χουάν Μπαουτίστα ντε Τολέδο, ώστε να συνεργαστούν στο σχεδιασμό του Ελ Εσκοριάλ. Ο Χουάν Μπαουτίστα πέρασε το μεγαλύτερο τμήμα της καριέρας του στη Ρώμη, όπου δούλευσε στη βασιλική του Αγίου Πέτρου και στη Νάπολη, όπου υπηρέτησε τον αντιβασιλιά, του οποίου η σύσταση έδωσε την προσοχή του Φιλίππου Β΄. Ο βασιλιάς τον διόρισε βασιλικό αρχιτέκτονα το 1559 και μαζί σχεδίασαν το Εσκοριάλ ως ένα μνημείο για το ρόλο της Ισπανίας ως κέντρο του Χριστιανικού κόσμου.
Τις 2 Νοεμβρίου 1984, η UNESCO το ανακήρυξε Μνημείο Παγκόσμιας Κληρονομιάς. Είναι δημοφιλής τουριστικός προορισμός, με συχνούς επισκέπτες από τη Μαδρίτη. Περισσότεροι από 500.000 επισκέπτες έρχονται στο Ελ Εσκοριάλ κάθε χρόνο.
Σχεδιασμός και σύλληψη
thumb|250px|Η δυτική πρόσοψη του μοναστηριού Το Εσκοριάλ βρίσκεται στους πρόποδες του όρους Αμπάντος της Σιέρρα ντε Γουαραρράμα. Είναι ένα έρημο, ημιδασώδες και άγριο μέρος, που οφείλει το όνομά του στους σωρούς σκωρίας, αποτέλεσμα των από καιρό εξαντλημένων ορυχείων σιδήρου στην οροσειρά.
Αυτό το λιτό μέρος, το οποίο δεν αποτελεί προφανή επιλογή για να κτιστεί εκεί ένα βασιλικό παλάτι, επιλέχθηκε από τον βασιλιά Φίλιππο Β΄ της Ισπανίας, ο οποίος διέταξε την κατασκευή ενός μεγάλου κτιρίου για να εορτάσει την ισπανική νίκη του 1557 στη μάχη του αγίου Κουεντίνου στην Πικαρδία ενάντια στον Ερρίκο Β΄ της Γαλλίας. Επίσης σκόπευε το σύμπλεγμα να υπηρετεί ως νεκρόπολη για τον ενταφιασμό των γονέων του, Καρόλου Α΄ και Ισαβέλλας της Πορτογαλίας, του ίδιου και των διαδόχων του. Επιπλέον, ο Φίλιππος οραματίστηκε το Εσκοριάλ να γίνει κέντρο μελέτης των αντιμεταρρυθμιστικών σπουδών.
Ο ακρογωνιαίος λίθος του κτιρίου τοποθετήθηκε τις 23 Αυγούστου 1563. Το σχέδιο και η κατασκευή επιβλέφθηκαν από τον Χουάν-Μπαουτίστα ντε Τολέδο, ο οποίος όμως δεν έζησε για να δει την ολοκλήρωσή του. Με το θάνατο του ντε Τολέδο το 1567, επιβλέπων έγινε ο μαθητευόμενός του, Χουάν ντε Ερρέρα, και υπό την επίβλεψή του το κτίριο ολοκληρώθηκε το 1584, σε λιγότερο από 21 χρόνια.
Από τότε, το Εσκοριάλ ήταν τόπος ταφής των περισσότερων Ισπανών βασιλέων των τελευταίων πέντε αιώνων, Βουρβόνων όσο και Αψβούργων. Το βασιλικό Πάνθεον περιέχει τον τάφου του Αγίου Ρωμαίου Αυτοκράτορα Καρόλου Ε΄ (ο οποίος βασίλευσε στην Ισπανία ως Κάρολος Α΄), Φιλίππου Β΄, Φιλίππου Γ΄, Φιλίππου Δ΄, Καρόλου Β΄, Λουδοβίκου Α΄, Καρόλου Γ΄, Καρόλου Δ΄, Φερδινάνδου Ζ΄, Ισαβέλλας Β΄, Αλφόνσου ΙΒ΄ και Αλφόνσου ΙΓ΄. Δύο Βουρβόνοι βασιλείς, ο Φίλιππος Ε΄ (βασίλευσε από το 1700 μέχρι το 1746) και ο Φερδινάνδος ΣΤ΄, καθώς και ο Αμεδαίος της Ισπανίας (1870-1873), δεν είναι θαμμένοι στο μοναστήρι. thumb|left|250px|Σχεδιάγραμμα του Εσκοριάλ Το σχέδιο του κτιρίου έχει τη μορφή σχάρας. Η παραδοσιακή πεποίθηση είναι ότι το σχέδιο επιλέχθηκε προς τιμήν του Αγίου Λαυρεντίου, ο οποίος τον 3ο αι. μαρτύρησε, ενώ τον έψησαν μέχρι θανάτου σε μια σχάρα. Η εορτή του Αγίου Λαυρεντίου είναι τις 10 Αυγούστου, την ίδια ημερομηνία με την μάχη του Αγίου Κουεντίνου το 1557.
Στην πραγματικότητα, όμως, η προέλευση της διάταξης του κτιρίου είναι αρκετά αμφιλεγόμενη. Το σχαρόμορφο σχέδιο του Εσκοριάλ, το οποίο εμφανίστηκε όταν ο ντε Ερρέρα αφαίρεσε έξι εσωτερικούς πύργους του αρχικού σχεδίου της πρόσοψης, δεν είναι σε καμία περίπτωση μοναδικό. Είχαν κατασκευαστεί και άλλα κτίρια με εσωτερικές αυλές, που έβλεπαν σε εκκλησίες ή παρεκκλήσια: το Κινγκς Κόλετζ στο Κέιμπριτζ, που χρονολογείται από το 1441 και το παλιό Οσπεντάλε Ματζόρε, το πρώτο νοσοκομείο του Μιλάνου, που άρχισε να κατασκευάζεται το 1456 από τον Αντόνιο Φιλαρέτε, έχουν παρόμοιο σχέδιο σε μορφή σχάρας με εσωτερικές αυλές. Ανάκτορα αυτού του σχεδίου ήταν συνηθισμένα στον Βυζαντινό και στον Αραβικό κόσμο. Παρόμοια διαρρύθμιση με το Εσκοριάλ έχει το Αλκάθαρ της Σεβίλλης και το σχέδιο της Αλάμπρα στη Γρανάδα, όπου, όπως και στο Εσκοριάλ, δύο διαδοχικές αυλές χωρίζουν την κύρια είσοδο του συμπλέγματος από ένα πλήρως περίκλειστο τόπο λατρείας.
Παρόλα αυτά, η πιο πειστική θεωρία για την προέλευση του σχεδίου είναι ότι βασίζεται σε περιγραφές του Ναό του Σολομώντα από τον Εβραιορωμαίο ιστορικό Ιώσηπο: μια πύλη που ακολουθείται από μια ανοικτή αυλή, που ακολουθείται από μία δεύτερη πύλη και μία δεύτερη αυλή, όλα με στοές και περίκλειστα περάσματα, που οδηγούν στα «άγια των αγίων». Αγάλματα του Δαβίδ και του Σολομώντα στις δύο πλευρές της εισόδου της βασιλικής του Εσκοριάλ ισχυροποιούν ακόμη περισσότερο αυτή τη θεωρία για την προέλευση του σχεδίου. Μια πιο προσωπική συσχέτιση μπορεί να γίνει ανάμεσα στη μορφή του πολεμιστή Δαβίδ, που αναπαριστά τον Κάρολο Ε΄, και τον γιο, τον ατάραχο και συνετό Φίλιππο Β΄. Με το ίδιο θέμα, υπάρχει μια φρεσκογραφία στο κέντρο της βιβλιοθήκης του Εσκοριάλ, ώστε να υπενθυμίζει τη θρυλική σοφία του Σολομώντα.
Το σχέδιο του ναού του Σολομώντα -αν ήταν όντως η βάση του σχεδίου του Εσκοριάλ- τροποποιήθηκε εκτενώς, ώστε να μπορεί να στεγάσει τις επιπλέον χρήσεις του κτιρίου, τις οποίες ήθελε ο Φίλιππος Β΄ να έχει το κτίριο. Πέρα από μοναστήρι, το Εσκοριάλ είναι ταυτόχρονα Πάνθεο, βασιλική, σχολείο, βιβλιοθήκη και βασιλικό ανάκτορο. Όλες αυτές οι λειτουργικές απαιτήσεις είχαν ως αποτέλεσμα το διπλασιασμό του μεγέθους του κτιρίου σε σχέση με την αρχική σύλληψή του.
Κατασκευάστηκε κυρίως από γκρι γρανίτη, που προερχόταν από τα τοπικά λατομεία. Το τετράγωνο και ελάχιστα διακοσμημένο Εσκοριάλ μοιάζει λιτό, αυστηρό, αν όχι απαγορευτικό, όσον αφορά την εξωτερική του εμφάνιση και μοιάζει περισσότερο με οχυρό, παρά με μοναστήρι ή ανάκτορο. Έχει τη μορφή τεράστιου τετράπλευρου, με διαστάσεις περίπου 224 επί 153 μέτρα, που περικλείει ένα σύμπλεγμα διασταυρούμενων διαδρόμων, αυλών και θαλάμων. Σε κάθε μία από τις τέσσερις γωνίες βρίσκεται ένας τετράγωνος πύργος, στην κορυφή του οποίου βρίσκεται ένας οβελός, ενώ κοντά στο κέντρο του συμπλέγματος (και υψηλότερα από το υπόλοιπο) υψώνονται τα οξυκόρυφα κωδωνοστάσια και ο στρογγυλός τρούλος της βασιλικής. Οι οδηγίες του Φιλίππου Β΄ στον ντε Τολέδο ήταν απλές και ξεκάθαρες, υπαγορεύοντας στους αρχιτέκτονες ότι πρέπει να παραγάγουν «απλότητα στην κατασκευή, αυστηρότητα στο σύνολο, ευγένεια χωρίς αλαζονεία, μεγαλείο χωρίς επίδειξη».
Πέρα από τις προηγούμενες χρήσεις, το κτίριο είναι επίσης μια τεράστια αποθήκη τέχνης, με έργα των Τιτσιάνο, Τιντορέττο, Ελ Γκρέκο, Βελάθκεθ, Ροχίρ φαν ντερ Βάιντεν, Πάολο Βερονέζε, Αλόνσο Κάνο, Χοσέ Ριμπέρα, Κλαούντι Κοέλιο και άλλων. Η βιβλιοθήκη του Εσκοριάλ περιέχει χιλιάδες ανεκτίμητα χειρόγραφα, π.χ. την συλλογή του σουλτάνου Ζιντάν Αμπού Μααλί, ο οποίος εξουσίαζε το Μαρόκο από το 1603 μέχρι το 1627. Ο Τζιαμπαττίστα Καστέλλο σχεδίασε την κεντρική σκάλα.
Τμήματα του κτιρίου
Ξεκινώντας από την είσοδο στη δυτική πρόσοψη:
Αυλή των Βασιλέων
thumb|left|200px|Η πρόσοψη της βασιλικής Η δυτική πρόσοψη του Εσκοριάλ διαθέτει τρεις πόρτες: η μεσαία οδηγεί στην Αυλή των Βασιλέων (Patio de los Reyes) και οι πλαϊνές οδηγούν η μία στο σχολείο και η άλλη στο μοναστήρι. Στην πρόσοψη υπάρχει μία εσοχή, όπου έχει τοποθετηθεί η εικόνα ενός αγίου. Η αυλή είναι περίκλειστη και οφείλει το όνομά της στα αγάλματα των βασιλέων της Ιουδαίας που υπάρχουν στην πρόσοψη της βασιλικής, η οποία είναι προσβάσιμη από την αυλή. Η βασιλική είναι σταυροειδής και ο τρούλος της είναι εμπνευσμένος από τη βασιλική του Αγίου Πέτρου στη Ρώμη. Τα κλίτη είναι θολωτά και έχουν τοιχογραφίες του Λούκα Τζορντάνο. Το μεγάλο παρεκκλήσι έχει βαθμίδες από κόκκινο μάρμαρο. Ο χώρος επάνω από την αγία Τράπεζα έχει ύψος 30 μέτρα και διαιρείται σε τμήματα διαφορετικών μεγεθών, όπου βρίσκονται μπρούτζινα αγάλματα και καμβάδες, έργα των Τιμπάλντι, Ζουκκάρι ή Λεόνι. Στο ιεροφυλάκιο και την αίθουσα των Καπιτουλάρων εκτίθονται πίνακες, όπως ο Μανδύας του Ιωσήφ από τον Βελάθκεθ και ο Μυστικός Δείπνος από τον Τιτσιάνο.
Μετά τη βασιλική βρίσκεται η Αυλή των Ευαγγελιστών. Στο κέντρο αυτής της αυλής με κήπο βρίσκεται ένα μεγαλοπρεπές περίπτερο του Χουάν ντε Ερρέρα, στο οποίο βρίσκονται αγάλματα των Ευαγγελιστών. Γύρω από την αυλή βρίσκονται οι στοές του κυρίως μοναστηριού, διακοσμημένες με τοιχογραφίες με σκηνές από την ιστορία της Λύτρωσης. Στην ανατολική στοά, βρίσκεται το κύριο κλιμακοστάσιο, με θολωτή οροφή, διακοσμημένο με τοιχογραφίες που απεικονίζουν τη δόξα της ισπανικής μοναρχίας.
Δίπλα βρίσκεται το ανάκτορο των Αυστριακών (Palacio de los Austrias), γνωστό και ως Οίκος του Βασιλιά (Casa del Rey), το οποίο βρίσκεται πίσω από το δωμάτιο του πρεσβυτέρου στη βασιλική. Τα βοηθητικά κτίρια αυτού του παλατιού διανέμονται γύρω από την αυλή των κεφαλών των κρηνών (patio de los Mascarones) και είναι ιταλικού ρυθμού. Μέσα στον Οίκο του Βασιλιά είναι η Αίθουσα των Μαχών (Sala de las Batallas), στην οποία βρίσκονται τοιχογραφίες με τις μάχες, μεταξύ άλλων, του Σαν Κιντίν και του Ιγουερουέλα. Στο επόμενο κτίριο βρίσκονται τα δωμάτια του Φιλίππου Β΄ και της ινφάντας Ισαβέλλα-Κλάρα-Εουγένια. Ένα άλλο βοηθητικό κτίριο είναι το Αλκόμπα ντελ Ρέι, που στεγάζει το κρεβάτι στο οποίο πέθανε ο Φίλιππος Β΄.
Βασιλική
thumb|220px|Ο Τρούλος του ναού thumb|220px|Η Αυλή των Ευαγγελιστών Η Βασιλική του Σαν Λορένθο ελ Ρεάλ, το κεντρικό κτίριο στο σύμπλεγμα του Εσκοριάλ, αρχικά σχεδιάστηκε -όπως και οι περισσότεροι ύστεροι Γοτθική καθεδρικοί στη δυτική Ευρώπη- για να πάρει τη μορφή ενός λατινικού σταυρού. Έτσι έχει ένα μακρύ κλίτος σε άξονα δύσης-ανατολικής που τέμνεται από δύο μικρότερα εγκάρσια κλίτη, ένα προς το βορρά και ένα ακριβώς αντίθετα προς το νότο, περίπου στα τρία τέταρτα της απόστασης ανάμεσα στη δυτική είσοδο και την Αγία Τράπεζα. Αυτό το σχέδιο τροποποιήθηκε από τον Χουάν ντε Ερρέρα και πήρε τη μορφή ελληνικού σταυρού, μία μορφή της οποίας όλα τα άκρα έχουν ίσο μήκος. Έτσι, εξαιτίας αυτής της μετατροπής στο σχέδιο, τα καμπαναριά στο δυτικό άκρο της εκκλησίας έγιναν λίγο χαμηλότερα και ο μικρός ημιτρούλος πάνω από την Αγία Τράπεζα αντικαταστάθηκε από ένα πλήρως κυκλικό τρούλο πάνω από το κέντρο της εκκλησίας, εκεί που ενώνονται τα τέσσερα άκρα του σταυρού.
Η εμπειρία του Χουάν Μπαουτίστα ντε Τολέδο στον τρούλο της βασιλικής του Αγίου Πέτρου στη Ρώμη επηρέασε τον σχεδιασμό του τρούλου του Σαν Λορένθο ελ Ρεάλ στο Εσκοριάλ. Όμως, ο τρούλος στη Ρώμη υποστηρίζεται από σειρές από κορινθιακούς κίονες, με κιονόκρανα με φύλλα ακάνθου και τις κατακόρυφες ραβδώσεις, ενώ ο τρούλος του Εσκοριάλ, που φτάνει σε ύψος σχεδόν τα 100 μέτρα, υποστηρίζεται από τέσσερα βαριά γρανιτένια βάθρα, που συνδέονται με απλές ρωμανικές αψίδες και είναι διακοσμημένα με απλά δωρικά κιονόκρανα.
Το περισσότερο διακοσμημένο τμήμα της εκκλησίας είναι η περιοχή που περιβάλλει την Αγία Τράπεζα. Πίσω από την Αγία Τράπεζα βρίσκεται ένα τριών επιπέδων τέμπλο, φτιαγμένο από κόκκινο γρανίτη και ίασπη, ύψους σχεδόν 28 μέτρων, διακοσμημένο με επιχρυσωμένα μπρούτζινα αγάλματα από τον Λεόνε Λεόνι, και τρεις ομάδες πινάκων που παραγγέλθηκαν από τον Φίλιππο Β΄. Και στις δύο πλευρές βρίσκονται επιχρυσωμένα μπρούτζινα αγάλματα σε φυσικό μέγεθος των γονατιστών μελών της οικογένειας του Καρόλου Α΄ και του Φιλίππου Β΄, επίσης από τον Λεόνι με την βοήθεια του γιου του Πομπέο. Στη ρηχή εσοχή στο κέντρο του χαμηλότερου τμήματος είναι ένα αποθετήριο για τη σκεύη της θείας κοινωνίας, το οποίο σχεδιάστηκε από τον Χουάν ντε Ερρέρα με ίασπη και μπρούτζο.
Πάνθεο των Βασιλέων
thumb|220px|Το Πάνθεο των Βασιλέων Αυτό το δωμάτιο αποτελείται από 26 μαρμάρινους τάφους που περιέχουν τα λείψανα των βασιλέων και των βασιλισσών που κυβέρνησαν (η μόνη βασίλισσα που κυβέρνησε από την εποχή του Φιλίππου Β΄ ήταν η Ισαβέλλα Β΄) των Οίκων των Αψβούργων και των Βουρβόνων από τον Κάρολο Α΄ μέχρι σήμερα, με την εξαίρεση του Φιλίππου Ε΄ και του Φερδινάνδου ΣΤ΄. Οι τάφοι περιέχουν επίσης τα λείψανα των βασιλικών συζύγων οι οποίοι ήταν γονείς μοναρχών. Ο μόνος βασιλικός σύζυγος είναι ο Φραγκίσκος των Βουρβόνων, σύζυγος της Ισαβέλλας Β΄ και πατέρας του Αλφόνσο ΙΒ΄.
Ο πιο πρόσφατος μονάρχης που ενταφιάστηκε στο πάνθεο ήταν ο βασιλιάς Αλφόνσο ΙΓ΄, ο οποίος μετακινήθηκε εκεί από την εκκλησία της Σάντα Μαρία του Μονσερράτο, στη Ρώμη, το 1980. Τα λείψανα της συζύγου του Αλφόνσο ΙΓ΄, Βικτόριας-Ευγενίας του Μπάτενμπεργκ, ενταφιάστηκαν στο Πάνθεο το 2011.
Τα λείψανα του τρίτου γιου του Αλφόνο ΙΓ΄, του Χουάν κόμη της Βαρκελώνης και της συζύγου του Μαρία δε λας Μερθέδες (πατέρα και μητέρα του πρώην βασιλιά Χουάν Κάρλος Α΄) βρίσκονται σε ένα μέρος που αποκαλείται πουδριδέρο, ή θάλαμος αποσύνθεσης, και περιμένουν να ενταφιαστούν στο Πάνθεο των Βασιλέων. Με την ταφή αυτών των λειψάνων, όλοι οι τάφοι στο Πάνθεον θα έχουν γεμίσει. Δεν έχει ανακοινωθεί ακόμη που θα ενταφιαστούν ο πρώην βασιλιάς Χουάν Κάρλος και η βασίλισσα Σοφία ή ο βασιλιάς Φίλιππος ΣΤ΄.
Υπάρχουν δύο πουδριδέρο στο Εσκοριάλ, ένα για το Πάνθεο των Βασιλέων και ένα άλλο για το Πάνθεο των Πριγκίπων. Αυτά μπορούν να τα επισκεφθούν μόνο οι μοναχοί του Εσκοριάλ. Σε αυτά τα δωμάτια, τα λείψανα των αποθανόντων βασιλέων τοποθετούνται σε ένα μικρό μολύβδινο δοχείο, το οποίο στη συνέχεια θα τοποθετηθεί στους μαρμάρινους τάφους του Πανθρύο μετά το πέρασμα πενήντα ετών, που είναι ο χρόνος που θεωρείται απαραίτητος για την αποσύνθεση των σωμάτων.
Η ταφή των λειψάνων της βασίλισσας Βικτόριας-Ευγενίας και του κόμη και της κόμισσας της Βαρκελώνης στο βασιλικό Πάνθεο θα αποτελεί μία εξαίρεση στην παράδοση. Πρώτον, Η Βικτόρια Ευγενία, αν και σύζυγος βασιλιά, δεν ήταν ποτέ μητέρα βασιλιά με την στενή έννοια. Δεύτερον, ο κόμης της Βαρκελώνης δεν στέφθηκε ποτέ βασιλιάς, αν και ήταν επικεφαλής της Ισπανικής Βασιλικής Οικογένειας από την αποκήρυξη των δικαιωμάτων του πατέρα του στις 14 Ιανουαρίου 1941 μέχρι την δική του αποκήρυξη των δικαιωμάτων του υπέρ του γιου του Χουάν Κάρλος Α΄ τις 14 Μαΐου 1977. Τρίτον, η κόμισσα της Βαρκελώνης ήταν μητέρα ενός βασιλιά, αλλά όχι σύζυγος ενός βασιλιά. Όμως, ο κόμης της Βαρκελώνης ήταν τυπικά (de jure) βασιλιάς της Ισπανίας από το 1941 μέχρι το 1977, το οποίο με τη σειρά του καθιστά αυτόν, την μητέρα του βασίλισσα Βικτόρια-Ευγενία, και τη σύζυγό του, επιλέξιμους για ταφή στο Πάνθεο των Βασιλέων.
Οι τοίχοι είναι από λειασμένο μάρμαρο του Τολέδο και χρυσές πλάκες μπρούτζου. Όλο το ξύλο που χρησιμοποιείται στο Εσκοριάλ προέρχεται από τα δάση της Σαγούα Λα Γκράντε, της επονομαζόμενης χρυσής ακτής της Κούβας.
Βιβλιοθήκη
Κατά τη διάρκεια της βασιλείας του Φιλίππου Β΄ υπήρχε μια ολόκληρη αίθουσα αφιερωμένη σε αρχαία χειρόγραφα γραμμένα σε λατινικά, ελληνικά, αραβικά, αραμαϊκά, ιταλικά, γαλλικά και ισπανικά. Αυτά τα βιβλία κατασχέθηκαν από την Ιερά Εξέταση. Υπήρχαν περίπου 1.800 αραβικοί τίτλοι, οι περισσότεροι από τους οποίους αποκτήθηκαν κατά τη διάρκεια της εξώθησης των μουσουλμάνων από την Ισλαμική Ιβηρική χερσόνησο. Καθώς η βιβλιοθήκη προστατευόταν από την επίβλεψη της Ιεράς Εξέτασης, διατήρησε πολλά απαγορευμένα βιβλία, το οποία θεωρούνται ότι καταστράφηκαν. Το μόνο γνωστό αντίγραφο του Κιτάμπ αλ-Ίτιμπαρ, μιας αυτοβιογραφίας του 12ου αιώνα, ανακαλύφθηκε στη βιβλιοθήκη τον 19ο αιώνα. Το 1602, η βιβλιοθήκη είχε μία μεγάλη συλλογή χαρτών και περισσότερα από 150 μαθηματικά όργανα.
Εξωτερικοί σύνδεσμοι
Κατηγορία:Ανάκτορα στην Ισπανία Κατηγορία:Βασιλικές κατηγορία:Κοινότητα της Μαδρίτης Κατηγορία:Κτίρια και κατασκευές στην Κοινότητα της Μαδρίτης Κατηγορία:Μνημεία Παγκόσμιας Κληρονομιάς στην Ισπανία Κατηγορία:Μοναστήρια στην Ισπανία Κατηγορία:Μουσεία στην Ισπανία
Ουρούπ
Το Ουρούπ (ρωσικά: Уру́п, ιαπωνικά:  得撫島) είναι ρωσικό νησί και ειδικότερα το τέταρτο μεγαλύτερο νησί, σε έκταση, των Κουρίλων νήσων μετά το Ιτουρούπ, το Παραμουσίρ και το Κουνασίρ. Έχει έκταση 1.430 τ.χλμ. και είναι ακατοίκητο.
Εξωτερικοί σύνδεσμοι
Ουρουπ
Ρωξάνη (μυθολογία)
Στην ελληνική μυθολογία με το όνομα Ρωξάνη είναι γνωστή μία Μικρασιάτισσα, θυγατέρα του Κορδύα. Τη Ρωξάνη τη βίασε ο Μήδος, ο γιος του βασιλιά Αρταξέρξη. Στη συνέχεια, ο Μήδος, φοβούμενος την τιμωρία για την πράξη του αυτή, ρίχτηκε στον ποταμό Ξαράνδα, ο οποίος από τότε ονομάσθηκε Μήδος για ένα διάστημα και στη συνέχεια, μέχρι σήμερα, Ευφράτης.
Κάρλο Καρρά
Ο Κάρλο Καρρά (Carlo Dalmazzo Carrà, 11 Φεβρουαρίου 1881 – 13 Απριλίου 1966) ήταν Ιταλός ζωγράφος και κεντρική φυσιογνωμία του κινήματος του φουτουρισμού που αναπτύχθηκε στις αρχές του 20ού αιώνα.
Βιογραφία
Γεννήθηκε στην πόλη Quargnento της Ιταλίας το 1881. Από την ηλικία των 12 ετών εργάσθηκε ως διακοσμητής. Το διάστημα 1899-1900 ο Καρά βρίσκεται στο Παρίσι, όπου έρχεται σε επαφή με τη σύγχρονη γαλλική καλλιτεχνική παραγωγή και εργάζεται ως διακοσμητής στην έκθεση Exposition Universelle. Επιστρέφει στο Μιλάνο το 1901 και το 1906 εγγράφεται στην Ακαδημία της Μπρέρα, όπου σπουδάζει ζωγραφική υπό τον Cesare Tallone. Στις 11 Φεβρουαρίου 1910 υπογράφει, μαζί με τους υπόλοιπους φουτουριστές, το «Μανιφέστο των Φουτουριστών ζωγράφων» και παράλληλα ξεκινά η πιο δημιουργική ίσως περίοδός του, στην οποία ανήκει και ένα από τα σημαντικότερα έργα του, η Κηδεία του Αναρχικού Γκαλί. Το 1914 επισκέπτεται ξανά το Παρίσι και συνδέεται με τους Γκυγιώμ Απολλιναίρ και Πάμπλο Πικάσσο.
Το κίνημα του φουτουρισμού
Το κίνημα του φουτουρισμού λήγει ουσιαστικά με την έναρξη του Α΄ Παγκόσμιου Πολέμου και ο Καρρά το 1916 έχει ήδη απορρίψει αρκετές από τις αρχές του. Το 1917 γνωρίζεται με τον Τζόρτζιο ντε Κίρικο και στρέφεται μαζί του σε ένα νέο είδος ζωγραφικής, που αποκαλείται και «μεταφυσική ζωγραφική» (pittura metafisika). Δύο χρόνια αργότερα, ο Καρρά ολοκληρώνει και ένα θεωρητικό βιβλίο για τη μεταφυσική ζωγραφική υπό τον τίτλο Pittura metafisika. Θα ακολουθήσουν και άλλες θεωρητικές μελέτες, ενώ από το 1921 ο Καρρά εργάζεται ως κριτικός τέχνης στην εφημερίδα του Μιλάνου L' Ambrosiano.
Το 1941 διορίζεται καθηγητής ζωγραφικής στην Ακαδημία της Μπρέρα, ενώ το 1945 δημοσιεύει την αυτοβιογραφία του (La mia vita). Πέθανε στο Μιλάνο το 1966.
Εξωτερικοί σύνδεσμοι
Κατηγορία:Ιταλοί ζωγράφοι
Μάχη της Οχρίδας
Η Μάχη της Οχρίδας έλαβε χώρα στις 14 ή 15 Σεπτεμβρίου 1464 μεταξύ των δυνάμεων της Οθωμανικής Αυτοκρατορίας και των δυνάμεων του Σκεντέρμπεη από την Αλβανία. Μια Σταυροφορία είχε σχεδιαστεί από τον Πάπα Πίο Β΄ με τον Σκεντέρμπεη ως ένα από τους κύριους ηγέτες της. Η μάχη κοντά στην Οχρίδα έγινε ως αποτέλεσμα της Αλβανικής εισβολής στην Οθωμανική επικράτεια.
Οι Τούρκοι που στάθμευαν στην περιοχή δέχθηκαν την επίθεση από άνδρες του Σκεντέρμπεη και 1000 Βενετούς στρατιώτες υπό τον Κιμαρόστο. Οι Τούρκοι άφησαν την προστασία τους στην Οχρίδα και έπεσαν σε ενέδρα από το Αλβανικό ιππικό. Ο Σκεντέρμπεης κέρδισε την μάχη και οι άντρες του εισέπραξαν 40.000 δουκάτα από τα λύτρα για τους Οθωμανούς αξιωματικούς. Ωστόσο, ο Πίος πέθανε πριν ξεκινήσει η σχεδιασμένη σταυροφορία, αφήνοντας τον Σκεντέρμπεη να πολεμήσει τις μάχες του σχεδόν μόνος.